PTT เร่งช่วยเหลือผู้ประสบภัยน้ำท่วม
PTT จับมือกระทรวงพลังงาน เร่งระดมกำลังช่วยเหลือผู้ประสบภัยน้ำท่วมภาคอีสานตอนบน
2 ส.ค. 2560

เมื่อวันที่ 30 กรกฎาคม 2560 บริษัท ปตท. จำกัด (มหาชน) หรือ PTT โดยการประสานความร่วมมือกับ กระทรวงพลังงาน ได้เร่งระดมความช่วยเหลือผู้ประสบอุทกภัยในพื้นที่ภาคอีสานตอนบนโดยเฉพาะ จังหวัดสกลนคร โดยเตรียมความพร้อมสนับสนุนน้ำมันสำหรับกิจการของโรงพยาบาลในพื้นที่ประสบภัยเพื่อให้ดำเนินการได้อย่างต่อเนื่อง ไม่กระทบกับผู้ใช้บริการ
โดย นายอรรถพล ฤกษ์พิบูลย์ รองกรรมการผู้จัดการใหญ่หน่วยธุรกิจน้ำมันปตท. ได้สั่งการให้คลังน้ำมัน ปตท. และ สถานีบริการน้ำมัน ปตท. ในพื้นที่ประสบภัยและพื้นที่ใกล้เคียง เตรียมความพร้อมในการจัดเตรียมน้ำมันให้เพียงพอกับความต้องการในพื้นที่ ไม่ให้เกิดปัญหาการขาดแคลน  รวมถึงให้สถานีบริการน้ำมัน ปตท. เป็นที่พักพิงชั่วคราวให้กับผู้ประสบภัยอีกด้วย
ขณะเดียวกัน ปตท. ได้มอบถุงยังชีพจำนวนประมาณ 1,000 ชุด ผ่านสำนักงานจังหวัดสกลนครเพื่อทยอยส่งมอบความช่วยเหลือไปยังพี่น้องประชาชนที่ได้รับความเดือดร้อนจากอุทกภัยในพื้นที่  และยังได้ระดมพล “พลังไทยใจอาสา” กลุ่ม ปตท.  เร่งบรรจุถุงยังชีพเพื่อส่งมอบความช่วยเหลือไปยังผู้ประสบอุทกภัยอย่างต่อเนื่องอีกด้วย